Foto’s: Betogers beskadig voertuie by Eskom-depotFoto: @Zwidesto / Twitter Inwoners van Orlando-Oos in Soweto het glo Woensdagaand 22 voertuie by Soweto se Eskom-depot beskadig omdat hulle nie elektrisiteit het nie. Ao. Kay Makhubela, ŉ polisiewoordvoerder, het Donderdag gesê altesaam 15 voertuie is aan die brand gesteek, en sewe is beskadig. “Inwoners van die nabygeleë Nancefield-hostel het vermoedelik deur die aand op die depot toegeslaan,” het Makhubela gesê. “Hulle het nie elektrisiteit nie.” ŉ Groot skare het Donderdagoggend by die kragvoorsiener se perseel saamgedrom en op elektrisiteittoevoer aangedring. “Buiten dié voorval is die betoging tot dusver vreedsaam. Die polisie hou ŉ wakende oog oor die situasie,” het hy gesê. Niemand is nog in verband met die voorval in hegtenis geneem nie. Die polisie ondersoek die saak. – SAPA Foto’s: @NeoMediaGuru / Twitter